Karl av Hessen

Karl av Hessen også: Carl (født 19. desember 1744 i Kassel, død 17. august 1836 på Louisenlund i Slesvig) var en tysk fyrste, titulær landgreve av Hessen-Kassel og like titulær norsk stattholder. Fra 1772 til 1814 var han øverstkommanderende for den norske hæren, med varierende tilstedeværelse.

 Biografi 
Karl var nevø av den dansk-norske dronning Louise av Storbritannia – Frederik Vs første dronning. Han ble i 1766 gift med sin kusine; prinsesse Louise av Danmark (1750–1831), datter av Louise og Frederik. Louise og Karl fikk etterhvert 6 barn.

Etter at faren Frederik II hadde konvertert til katolisismen flyttet Karl og hans brødre først til Hannover i 1754, hvorfra de kom til hoffet i København i 1756. I København fikk han en gunstig posisjon og høye embeter, men lyktes i liten grad å hevde seg. Tiden, med intrigene rundt Struensee, var heller ikke gunstige for ham. Etter tronskiftet i 1766 ble Karl først utnevnt til sjef for livgarden, stattholder i Norge – uten noen gang å residere der, og formann for det nyopprettede krigsrådet.

Fra 1769 til 1836 var han stattholder og kommanderende general i hertugdømmene Slesvig og Holsten. Det meste av livet bodde han med sin familie på Gottorp slott i Slesvig. Sommerresidensen var den danske herregård Louisenlund ved Slien. På Gottorp utviklet han slottsteatret til å bli et av samtidens fremste tyskspråklige teatre. Han huskes også for sin interesse for alkymi, spiritisme og frimureri.

I 1772 ble han utnevnt til øverstkommanderende general over Norge. Dette embetet skjøttet han med variende intensitet inntil 1814. I 1772 vakte hans overdådige husholdning skandale i Christiania. Han var også kommanderende general under «Tyttebærkrigen» i 1788.

Han ble aldri regjerende landgreve, men fikk tittelen Landgraf von Hessen-Kassel i 1805. Han døde på sommerresidensen Louisenlund, og ble begravet i Slesvig domkirke.

 Etterkommere 
 Marie Sophie Frederikke (1767–1852), dronning av Danmark og Norge, gift på Gottorp 31. juli 1790 med daværende kronprins Frederik. 
 Vilhelm, (1769–1772)
 Frederik (1771–1845), dansk general, stattholder i Norge 1810-13
 Juliane Louise Amalie (1773–1860), protestantisk abbedisse for den adelige damestiftelsen i Itzehoe
 Christian (1776–1814), gjorde militær karriere men ble sinnssyk og døde tidlig  
 Louise Karoline (1789–1867), titulær hertuginne, gift på Gottorp 28. januar 1810 med Vilhelm. De to ble opphav til fyrstehuset Schleswig-Holstein-Sonderburg-Glücksburg; det regjerende fyrstehus i Norge og Danmark.

 Referanser 

 Litteratur 
 Bjercke, Alf R. «Karl av Hessen» I: Norsk biografisk leksikon; 2. utg. Bd 5. 2002

 Eksterne lenker 


Kategori:Norske stattholdere
Kategori:Personer fra Kassel
Kategori:Huset Hessen-Kassel
Kategori:Mottakere av Dannebrogordenen‎
Kategori:Riddere av Elefantordenen
Kategori:Danske frimurere
Kategori:Schleswig-Holsteins historie